
1. Introducere

 

În dreptul comunitar, primele prevederi referitoare la libera circulaţie a persoanelor apar în cadrul Tratatului de la Roma (1957), care stabileşte eliminarea, între statele membre, a obstacolelor în calea liberei circulaţii a persoanelor, serviciilor şi capitalului
şi statuează faptul că ” în scopul aplicării prezentului Tratat, şi fără a aduce prejudicii vreunei prevederi speciale incluse în acesta, este interzisă orice discriminare pe motive naţionalitate ".

Temeiul legal pentru libera circulaţie a persoanelor este constituit de:

· Articolul 14 (7A) din Tratatul de la Roma, ce stabileşte piaţa internă, acesta incluzând libera circulaţie a persoanelor;

· Articolul 18 (8A) din Tratatul de la Roma, ce statuează dreptul cetăţenilor Uniunii de a circula şi de a rezida liber pe teritoriul statelor membre;

· Articolul 61 (73I) din Tratatul de Roma şi următoarele, cuprinse sub Titlul IV (IIIA) Vize, azil, imigraţie şi alte politici legate de libera circulaţie a persoanelor;

· Articolul 45 din Carta Uniunii Europene privind drepturile fundamentale.

Libera circulaţie a persoanelor în cadrul Comunităţii Europene a fost definită de Actul Unic European (1987) drept una dintre cele patru libertăţi fundamentale ale Pieţei Interne. Acest nou statut a dus la accelerarea procesului de extindere a dreptului la libera circulaţie asupra unor noi categorii de persoane (studenţi, alte persoane ce nu depun activităţi economice, dar au resurse suficiente de trai).

Conceptul de cetăţenie europeană a fost pentru prima oară introdus prin Tratatul de la Maastricht (1993), prin care s-a acordat drept de liberă circulaţie şi de liberă rezidenţă în interiorul Uniunii tuturor cetăţenilor statelor membre ale Uniunii Europene. Mai mult, Tratatul a plasat în domeniul de interes comun al statelor membre şi politica referitoare la azil, problematica trecerii frontierelor externe şi politica referitoare la imigraţie.

Tratatul de la Amsterdam (1999) a introdus prevederile legate de aceste aspecte: vize, azil, imigraţie şi alte politici legate de libera circulaţie a persoanelor şi a prevăzut o perioadă de cinci ani până la momentul în care se vor aplica procedurile comunitare şi în aceste domenii.

În contextul necesităţii de compatibilitate cu drepturile fundamentale recunoscute şi protejate de constituţiile statelor membre, Curtea Europeană de Justiţie a recunoscut o serie de drepturi cunoscute ca fiind fundamentale ( de exemplu, unele aspecte ale liberei circulaţii: tratamentul egal, nediscriminarea, libertatea de asociere, libertatea de profesare, libertatea comercială, libertatea industrială, libertatea concurenţială).

În timpul Consiliului European de la Nisa (decembrie 2000), Consiliul Uniunii Europene, Parlamentul European şi Comisia Europeană au semnat Carta Drepturilor Fundamentale, document ce aduce într-un cadru unic drepturile civile, politice, economice şi sociale stipulate într-o serie de documente internaţionale, europene, naţionale. Din punct de vedere al sferei subiectelor de drept, Carta nu face nici o deosebire între cetăţeni, reunind pentru prima dată în conţinutul unui document unic drepturile tuturor persoanelor care se găsesc în mod legal pe teritoriul Uniunii Europene. Articolul 15 alineatul 1 al Cartei vorbeşte despre dreptul oricărui cetăţean / cetăţene ai Uniunii de a avea libertatea de a căuta un serviciu, de a lucra, de a se stabili sau de a furniza servicii în orice stat membru. Tot în acest articol, în alineatul 3 se arată că: rezidenţii ţărilor părţi, care sunt autorizaţi să muncească pe teritoriul statelor membre, au dreptul la condiţii de muncă echivalente cu acelea de care beneficiază cetăţenii sau cetăţenele Uniunii Europene. 

În cele ce urmează vom încerca o prezentare a situaţiei privind evoluţia pieţei forţei de muncă în cadrul spaţiului european după 1 mai 2004 precum şi a principalelor aspecte privind libera circulaţie a persoanelor între statele membre ale Uniunii Europene.

2. Libera circulaţie a forţei de muncă în şi din noile State Membre

 

Libera circulaţie a persoanelor reprezintă unul din drepturile fundamentale garantate de legea comunitară şi cuprinde dreptul de a lucra şi de a munci în alt stat membru. Dreptul la libera circulaţie în cadrul Comunităţii nu se referă strict doar la cei care lucrează, ci şi la alte categorii de oameni, ca de exemplu studenţi, pensionari, cetăţeni europeni în general. Acesta este probabil cel mai important drept acordat de legea comunitară pentru indivizi şi un element esenţial atât al pieţei unice, cât şi al cetăţeniei europene.

A te muta şi a obţine un loc de muncă în altă ţară este o decizie majoră, de aceea oamenii au nevoie de informaţii exacte despre drepturile lor. Libera circulaţie a forţei de muncă se aplică cetăţenilor noilor state membre după extinderea Uniunii Europene de la 1 mai 2004, având la bază aranjamentele tranzitorii stabilite în Tratatul de aderare al Cehiei, Estoniei, Ciprului, Letoniei, Lituaniei, Ungariei, Maltei, Poloniei, Sloveniei şi Slovaciei la Uniunea Europeană (deşi în cazul Ciprului tratatul nu cuprinde restricţii privind libera circulaţie a lucrătorilor, iar în ceea ce priveşte Malta există doar posibilitatea invocării clauzei de siguranţă). Este bine de subliniat că aranjamentele tranzitorii se aplică doar pentru accesul lucrătorilor la piaţa forţei de muncă.

Libera circulaţie a persoanelor reprezintă un aspect important în cadrul politicii sociale elaborate la nivelul Uniunii Europene. O dată cu procesul de lărgire a Uniunii de la 15 la 25 de state membre, realizat prin aderarea celor 10 ţări candidate (Cehia, Cipru, Estonia, Letonia, Lituania, Malta, Polonia, Slovenia, Slovacia, Ungaria) la 1 mai 2004 şi în perspectiva acceptării la 1 ianuarie 2007 a încă două state, respectiv România şi Bulgaria, dezbaterea acestei probleme apare necesară din perspectiva analizei structurii forţei de muncă existente la nivel european precum şi pentru dezvoltarea unui anumit standard de viaţă pentru toţi cetăţenii europeni.

Posibilitatea ca numărul persoanelor aflate în căutarea unui loc de muncă pe teritoriul unui alt stat să crească se datorează acestui principiu de bază ale construcţiei europene, şi anume cel al liberei circulaţii a persoanelor între statele membre. Drept urmare, evaluarea numărului de persoane care pot fi primite pentru a munci în alt stat reprezintă un element important în cadrul acordurilor şi negocierilor comune.

Astfel, Acordul de asociere privind cele 10 noi state membre conţine restricţii în ce priveşte libertatea de circulaţie a forţei de muncă pentru o perioadă de şapte ani, care este împărţită în două etape: într-o primă etapă (circa doi ani) se vor aplica unele restricţii privind liberul acces pe piaţa muncii între statele membre; a doua etapă constă în evaluarea situaţiei existente, respectiv întocmirea unui raport la nivelul Comisiei Europene, urmând ca decizia privind deschiderea pieţei forţei de muncă pentru noile state membre să revină fiecărui stat în conformitate cu normele comunitare.


În primii doi ani după aderarea noilor state membre, accesul la pieţele de muncă ale actualelor state membre va depinde de legea naţională şi de politica acestora, precum şi de acordurile bilaterale pe care le pot avea cu noile state membre. Unele state membre au indicat că intenţionează să deschidă în întregime pieţele muncii lucrătorilor din toate noile state membre. Alte ţări dintre actualele state membre intenţionează să permită un acces mai restrictiv, care va fi diferenţiat in funcţie de noile state membre în cauză. Practic, aceasta înseamnă că este necesară obţinerea unui permis de muncă în timpul perioadei în care actualul stat membru aplică măsuri naţionale.


La sfârşitul celor doi ani după aderare, Comisia va întocmi un raport pe baza căruia Consiliul va analiza problema deschiderii pieţei forţei de muncă pentru noile state membre. În plus, fiecare din actualele state membre trebuie să înainteze Comisiei o notificare oficială, specificând dacă intenţionează să continue măsurile la nivel naţional pentru încă maxim trei ani (caz în care este încă nevoie de un permis de muncă) sau dacă vor aplica regimul procedurii comunitare de liberă circulaţie deplină a lucrătorilor.


În principiu, la cinci ani după aderare, perioada tranzitorie se va încheia. Există, totuşi posibilitatea ca un stat membru să ceară Comisiei autorizarea continuării măsurilor la nivel naţional pentru încă doi ani, dar numai dacă se confruntă cu perturbări grave pe piaţa muncii (sau dacă există pericolul unor astfel de perturbări). Aranjamentele tranzitorii nu se pot prelungi pe o perioadă mai mare de maxim şapte ani.


O dată ce restricţiile la nivel naţional se vor ridica şi libera circulaţie intră în vigoare, nu se va mai permite solicitarea permisului de muncă, ca şi condiţie de acces la piaţa de muncă. Oricum, acestea pot încă să mai tipărească permise de muncă pentru muncitorii din noile state membre, având în vedere ca acestea sunt doar pentru scopuri statistice şi de monitorizare.


Dacă statul membru a încetat să mai aplice măsurile naţionale şi aplică libera circulaţie deplină a muncitorilor conform legii comunitare, poate solicita reimpunerea restricţiilor, dacă se confruntă cu probleme serioase pe piaţa muncii sau pentru orice altă ameninţare de acest fel. Comisia trebuie să hotărască ce tip de restricţii pot fi impuse şi pentru cât timp. Orice stat membru poate solicita Consiliului să anuleze sau să amendeze deciziile Comisiei.


Discriminarea din cauza naţionalităţii este interzisă. În ceea ce priveşte accesul la locuri de muncă, statele membre trebuie să acorde prioritate rezidenţilor legali din noile state membre în faţa celor din terţe ţări. Unele posturi din sectorul public pot fi limitate la rezidenţii statului membru gazdă.


Este important de subliniat că aceste aranjamente tranzitorii se aplică doar lucrătorilor – nu liberei aprovizionări cu servicii, nici libertăţii de instalare, studenţilor, pensionarilor, turiştilor. În plus, nu există aranjamente tranzitorii cu Cipru şi Malta, cu excepţia unei clauze de siguranţă pentru mai târziu.


Dacă, la data aderării, un cetăţean necomunitar lucrează legal într-un stat membru şi are deja un permis de muncă sau o autorizaţie pentru 12 luni sau mai mult, va avea acces direct la piaţa muncii a acestui stat membru, dar nu în mod automat şi la pieţele de muncă ale altor actuale state membre care aplică măsuri naţionale în perioada aranjamentelor provizorii. Dacă emigrează într-un stat membru după data aderării şi are permisiunea să lucreze acolo 12 luni sau mai mult, va avea aceleaşi drepturi. Dar, dacă părăseşte voluntar piaţa muncii a statului membru gazdă, va pierde dreptul de acces la piaţa muncii a acestui stat până ce perioada negocierilor provizorii expiră.


În ceea ce priveşte membrii familiei unui lucrător dintr-un nou stat membru, care la data aderării a fost legal admis pe piaţa muncii a altui stat membru pentru 12 luni sau mai mult, ei vor avea acces imediat pe piaţa muncii acelui stat membru. Dacă membrii familiei se alătură lucrătorului după data aderării, atunci vor avea acces pe piaţa muncii acelui stat membru după ce au fost rezidenţi 18 luni sau începând cu al treilea an după aderare. Prin „membrii familiei” se înţeleg soţul sau soţia lucrătorului şi copiii acestora sub 21 de ani sau care sunt în îngrijire.


Prin clauza de menţinere a măsurilor existente se înţelege faptul că statele membre nu pot face accesul muncitorilor din alte state membre pe pieţele lor de munca mai restrictiv decât a fost la data semnării Tratatului de aderare, pe 16 aprilie 2003. Deci, dacă unul din statele membre are un plafon de muncitori din unul din noile state membre care este stabilit într-un acord bilateral din 2003 sau mai de devreme, atunci nu poate trece sub acest plafon.


Dacă oricare din statele membre continuă să aplice măsurile naţionale mai degrabă decât să acorde liberă circulaţie potrivit procedurii comunitare, atunci noile state membre pot utiliza „clauza de siguranţă” pentru a impune restricţii lucrătorilor din alte noi state membre, dacă au perturbări pe piaţa muncii.

Pentru rezidenţii unui stat membru nu există restricţii asupra dreptului de a se muta în unul din noile state membre pentru a munci. Oricum, dacă un stat membru impune restricţii rezidenţilor unuia din noile state membre, atunci acel nou stat membru poate impune restricţii echivalente muncitorilor din acel stat membru.

În legătură cu Austria şi Germania, există o „clauză de siguranţă” specifică, care poate limita capacitatea firmelor din noile state membre să furnizeze servicii care implică circulaţia temporară a lucrătorilor. Oricum, aceasta se aplică doar unei liste limitate de domenii, de exemplu construcţii şi curăţare industrială, şi poate fi invocată numai dacă sunt tulburări grave în sectoarele de servicii în cauză şi numai în timpul perioadei în care Austria şi Germania aplică măsuri naţionale convenite în cadrul aranjamentelor provizorii. Procedura este aceeaşi ca şi pentru clauza de siguranţa explicată anterior.

Sistemul comunitar pentru coordonarea schemelor de securitate socială pentru cei care se mută în interiorul Comunităţii (conţinute în Dispoziţiile 1408/71 şi 574/72 din Tratatul de aderare) se vor aplica începând cu data aderării. Nici una din contribuţiile sociale nu se va pierde, ele fiind acoperite de sistemul de securitate socială al statului membru în care se desfăşoară activitatea lucrativă.

În ceea ce priveşte impactul afluenţei forţei de muncă din noile state membre în celelalte state trebuie relevate avantajele şi dezavantajele acestui fenomen. În ţările cu un nivel ridicat al şomajului şi cu o rată de creştere economică scăzută există posibilitatea reducerii numărului locurilor de muncă ca urmare a migraţiei persoanelor cu calificare superioară. În acest sens, există un impact pozitiv, datorat sumelor de bani plătite lucrătorilor străini, ce constituie venituri suplimentare, care se reflectă în creşterea consumului, a cererii de produse şi servicii. Totuşi, migrarea personalului calificat către locuri de muncă mai bine plătite din alte state europene poate afecta pe termen lung competitivitatea, având consecinţe negative asupra dezvoltării economice a unui stat. 

Principala preocupare în cadrul politicii sociale comune nu este prevederea numărului potenţial al lucrătorilor străini la un anumit moment dat, ci analizarea comportamentului persoanelor care emigrează şi a cauzelor de orice natură care generează un asemenea fenomen.

Astfel, condiţiile socio-economice legate de vârstă, sex, educaţie, ocupaţia profesională şi statutul civil reprezintă factori importanţi de influenţă care determină intenţia de emigrare. De asemenea, un rol esenţial în cadrul fenomenului în cauză îl deţin nivelul veniturilor personale, lipsurile materiale şi percepţia asupra statutului economic propriu.

Conceptualizarea procesului de emigrare este dată de utilizarea unor tipuri de indicatori care măsoară acţiunile specifice şi fazele prin care se conturează intenţia şi voinţa persoanei de a emigra. Într-o primă fază există o anumită inerţie faţă de emigrare; în cea de a doua fază se dezvoltă percepţia legată de emigrare şi asumarea acestei posibilităţi conduce la unele acţiuni specifice; a treia fază este dată de intenţia concretă privind alegerea unui alt loc de muncă sau locuit în alt stat prin analizarea unor alternative concrete.

Potrivit Organizaţiei Internaţionale pentru Migraţie se disting mai multe forme de migraţie: emigrarea permanentă, emigrarea pentru muncă temporară, pe termen lung şi scurt, care include şi munca sezonieră.

Referitor la atitudinea privind fenomenul migraţionist, în cadrul Uniunii Europene, aceasta este clasificată în funcţie de trei elemente diferite, şi anume: intenţia generală de emigrare, posibilitatea de a emigra, precum şi voinţa fermă de emigrare.

 

1. Principalele cauze ale imigraţiei la nivel european 

 


 Din punct de vedere al evoluţiei fenomenului migraţionist trebuie luate în considerare cinci elemente esenţiale:

· mărimea acestuia; 

· profilul imigranţilor; 

· tipul de migraţie ( exemplu: temporară, permanentă ); 

· distribuţia imigranţilor în statele ţintă şi 

· cauzele principale ce determină imigraţia legală sau clandestină.

Factorii socio-economici cum ar fi: vârsta, sexul, educaţia, ocupaţia, statutul familial reprezintă elemente importante în cadrul formării intenţiei de emigrare în spaţiul european.

În scopul realizării unei descrieri analitice a acestui fenomen, este necesară prezentarea caracteristicilor legate de indicatorii socio-economici menţionaţi anterior, precum şi impactul acestora asupra tendinţelor pieţei muncii şi a politicilor sociale în domeniu. Este demn de subliniat faptul că există o preocupare constantă pentru cunoaşterea problematicii legate de nivelul educaţional, vârsta, statutul profesional al potenţialilor emigranţi. 

Educaţia, ca rezultantă a nivelului pregătirii şcolare şi profesionale, reprezintă factorul de formare a responsabilităţii, înţeleasă nu neapărat în sensul asumării unei obligaţii anume sau de adoptare a unei conduite conforme normelor sociale ale momentului, ci de capacitatea de raportare lucidă, realistă, la complexul de circumstanţe ce se succed în viaţa personală şi în care se includ decisiv alternativele ocupaţionale.

Din punct de vedere al vârstei aceasta are o puternică influenţă asupra dorinţei de emigrare în rândul populaţiei tinere, sub 40 de ani, care, din considerente economice, preferă locuri de muncă mai bine plătite, în state primitoare, în special în domeniul serviciilor. De asemenea, nivelul scăzut al salariilor din statele de origine şi lipsa unor perspective profesionale favorizează emigraţia şi acceptarea unor slujbe în spaţiul european.

Tinerii, în general, sunt tentaţi să accepte slujbe sub nivelul lor de pregătire profesională, în scopul sporirii şanselor de a accede pe piaţa muncii la nivel european, fapt ce duce la o concurenţă acerbă şi o creştere a productivităţii muncii în acest spaţiu.

În mod tradiţional, cea mai mare proporţie în materie de emigrare este înregistrată în rândul bărbaţilor. Astfel, bărbaţii pleacă în străinătate în căutarea unui loc de muncă mai bine plătit, în scopul obţinerii mijloacelor de finanţare a familiei din ţara de origine, în timp ce femeile rămân acasă şi preiau responsabilităţile familiale.

În cadrul politicilor europene în domeniu, emigraţia în rândul femeilor are drept cauză în principal considerente familiale, fiind considerată un efect secundar al procesului de reîntregire familială.

Tot în acest sens, există o tendinţă de creştere a emigraţiei feminine provenind din statele noi membre ale Uniunii Europene, datorată oportunităţilor existente pe piaţa europeană a muncii în sectoare de activitate precum cel al sănătăţii sau al serviciilor.

Noile grupuri de emigranţi cuprind şi femei cu un anumit grad de calificare socio-profesională, acestea putând fi clasificate în: persoane de sex feminin care provin din mediul rural şi îşi urmează soţii în străinătate; femei cu un grad scăzut de calificare ce provin din mediul urban şi care aleg să emigreze ca urmare a unei stări familiale incerte (divorţ) sau a condiţiilor precare de trai; femei cu un grad înalt de calificare care sunt motivate de lipsa oportunităţilor profesionale şi de afirmare în ţările de origine.

Toate aceste schimbări înregistrate pe piaţa muncii au drept cauză asumarea de către membrii familiei, indiferent de sex, a unor noi roluri în procesul de asigurare a necesităţilor vitale.

Un aspect important de relevat este cel privind dispariţia unor atitudini conservatoare şi tradiţionaliste în ceea ce priveşte modelul familial şi al responsabilităţilor pe care şi le asumă în prezent cuplurile tinere.

De asemenea, intenţia de emigrare este influenţată şi de procesul continuu de restructurare economică globală şi de efectele acestuia în cadrul economiilor statelor care formează Uniunea Europeană.

Potrivit unui sondaj european, Eurobarometer, realizat în rândul statelor candidate înainte de acceptarea acestora ca membre cu drepturi depline ale Uniunii Europene la 1 mai 2004, intenţia de emigrare în funcţie de repartiţia pe sexe se prezenta în felul următor: Polonia (5% în rândul bărbaţilor, respectiv 2,5% în rândul femeilor), Cipru, Malta, Slovenia (2,3% în rândul bărbaţilor, 1,9% în rândul femeilor), Ungaria, Cehia, Slovacia (1,9% în rândul bărbaţilor, 2,8% în rândul femeilor), Estonia, Letonia, Lituania (3,9% în rândul bărbaţilor, 3,1% în rândul femeilor). 

Aceste tendinţe, ca rezultat al intenţiilor de emigrare, trebuie luate în considerare în cadrul noilor politici privind migraţia la nivel european, fapt ce implică elaborarea unor programe speciale şi desfăşurarea unor campanii privind drepturile şi îndatoririle civile ale potenţialilor emigranţi.

Intenţia de a emigra este strâns legată şi de factorul educaţional, care are o influenţă destul de importantă în formarea ideii şi în punerea în aplicare a acesteia.

Pe cale de consecinţă, atingerea unui nivel înalt educaţional presupune valorificarea cunoştinţelor dobândite, prin obţinerea unor posturi specializate, indiferent dacă acestea se află în ţara de origine ori în străinătate.

Profilul potenţial al celui ce emigrează este conturat în funcţie de parcurgerea unor nivele de pregătire respectiv obţinere unor diplome sau atestate ( de exemplu: bacalaureat, licenţă), fapt care are un rol semnificativ din punct de vedere al şanselor candidatului pe piaţa europeană a muncii.

De asemenea, este de reţinut că un număr mare de emigranţi provin din rândul celor cu un nivel educaţional mai scăzut, aflaţi în căutarea unui loc de muncă mai bine plătit decât în ţara lor de origine.

La polul opus, migraţia studenţilor sau absolvenţilor de studii universitare şi postuniversitare este văzută ca o formă de emigrare a persoanelor tinere şi calificate. Ca urmare, în unele ţări europene este mai uşor de schimbat statutul de student sau bursier aflat la studii cu cel de lucrător, decât de a emigra în calitate de lucrător calificat sau necalificat.

Este demn de subliniat că această tendinţă de emigrare în rândul tinerilor bine pregătiţi profesional poate avea consecinţe negative în ceea ce priveşte dezvoltarea economică a ţărilor lor de origine, într-un viitor nu prea îndepărtat.

Totuşi, din perspectiva Uniunii Europene, studierea tendinţelor de acest fel reprezintă un aspect esenţial în cadrul elaborării strategiilor de dezvoltare economico-sociale ale statelor membre.

Alţi factori care contribuie la formarea intenţiei de emigrare sunt: rata ridicată a şomajului şi statutul civil. Astfel, în ţările cu o rată a şomajului ridicată se înregistrează şi o intenţie destul de mare de emigrare în rândul persoanelor aflate în imposibilitatea de a-şi găsi un loc de muncă. 

Din punct de vedere procentual, proporţia persoanelor fără un loc de muncă care aveau intenţia de emigrare, din statele noi membre ale Uniunii Europene, era de 25% în Polonia, 20% în statele baltice (Estonia, Letonia, Lituania), respectiv 5% în Slovacia şi Slovenia (Candidate Countries – Eurobarometer 2002).

În rândul şomerilor există o tendinţă generală privind emigrarea, dar acesta este în mod semnificativ redusă când se ajunge la intenţia fermă de a căuta o slujbă în afara ţării de origine.

O dată cu aderarea noilor state candidate menţionate anterior este necesară modificarea sistemelor de protecţie socială şi a politicilor privind forţa de muncă existente la nivelul Uniunii Europene, în scopul acceptării pe piaţa muncii, cu şanse egale, a unui număr sporit de persoane aflate în căutarea unei slujbe potrivite gradului lor de pregătire profesională.

Analiza fenomenului migraţionist existent la nivelul Uniunii Europene după aderarea la 1 mai 2004 a încă zece noi state arată că: 

· existenţa intenţiei de a emigra este nesemnificativă pentru cetăţeni europeni după împlinirea vârstei de 40 de ani;

· există unele grupuri de emigranţi care posedă o pregătire profesională redusă;

· şomajul în statele de origine are o influenţă mai mică asupra deciziei de a emigra;

· în general, persoanele cu statut civil bine conturat (exemplu: căsătorite sau cele care convieţuiesc liber) nu doresc să emigreze în alte state europene. 

De asemenea, la nivelul statelor membre ale Uniunii Europene există o politică comună privind controlul emigraţiei provenind atât din interiorul acestui spaţiu, cât mai ales din afara lui.

Din punct de vedere al considerentelor avute în vedere în luarea unei decizii privind emigrarea unei persoane în alt stat european, pot fi enumerate: speranţa unor condiţii de viaţă mai bune, obţinerea unui salariu mărit, experienţele de succes ale altor persoane în alte state, şansa unor perspective profesionale deosebite în statele acceptante.

Pe lângă aceşti factori mai apar şi alţii care au la bază unele constrângeri de diferite feluri, cum ar fi: probleme etnice, condiţii economice mai puţin favorabile în statele de origine.

Potrivit terminologiei utilizate de Organizaţia Internaţională pentru Migraţie (OIM) aceste situaţii care influenţează într-o măsură mai mare sau mai mică intenţia de a emigra sunt împărţite în: factori care pot favoriza intenţia de emigrare (pull factors), respectiv factori care pot determina emigrarea (push factors). Pot fi consideraţi factori favorizanţi: condiţiile de viaţă şi salariale mai bune, experienţele reuşite privind migraţia ale altora, perspectivele profesionale sporite şi mai multe libertăţi individuale. Factorii de determinare sunt: problemele etnice şi condiţiile economice din ţara de origine.

Este de subliniat faptul că motivaţiile de natură financiar-profesionale ocupă un loc important în cadrul formării intenţiei de emigrare. Tot în acest sens, condiţiile de muncă şi cele de locuit contribuie la aceeaşi decizie.

Importanţa asigurării unor condiţii materiale de natură obiectivă, precum salarii corespunzătoare, locuri de muncă pe măsura pregătirii dobândite, constituie în egală măsură elemente esenţiale în cadrul intenţiei exprimate de potenţialii emigranţi.

Intenţia de a emigra, în funcţie de motivaţia avută în vedere, economică, profesională, etc., este percepută diferit în rândul bărbaţilor, spre deosebire de cel al femeilor.

Dacă majoritatea bărbaţilor sunt motivaţi economic pentru a emigra, femeile consideră reîntregirea familiei drept o bună oportunitate pentru a părăsi ţara de origine.

În prezent, motivele care determină emigrarea sunt în mare măsură determinate de profilul potenţialului emigrant. Astfel, se poate afirma că: intenţia de a emigra este nesemnificativă în rândul cetăţenilor europeni cu vârsta peste 40 de ani; doar o mică parte dintre potenţialii migranţi posedă numai o educaţie primară; şomajul influenţează emigraţia, dar în mod nesemnificativ; persoanele căsătorite nu doresc să emigreze în alt stat.

Aşadar, persoanele cu nivel înalt de pregătire profesională, tinerii şi cei necăsătoriţi au o perspectivă mai clară asupra controlului vieţii personale, faţă de persoanele cu un nivel educaţional mai redus, cele în vârstă şi cele căsătorite.

Statele primitoare din cadrul Uniunii Europene se pot aştepta la o creştere a ofertei forţei de muncă cu înaltă calificare, fapt ce va conduce la o structură demografică mult mai activă. Aceasta va conduce mai degrabă către oportunităţi economice decât către riscuri pentru statele membre. Aşadar, pe termen scurt nu se pune problema existenţei unei presiuni asupra sistemelor de securitate sociale ale statelor membre.

În acelaşi timp, unele state de origine ale emigranţilor se confruntă cu un fenomen major de migraţie a tinerilor, care poate fi aproximat procentual la 5% - 10% în următorii cinci ani. Acestă potenţială migrare a tinerilor este combinată cu aşa numita „scurgere de inteligenţă” ( „ brain drain” ), astfel încât, pentru noile state membre şi pentru cele candidate această situaţie reprezintă o provocare importantă în ceea ce priveşte dezvoltarea lor economico-socială, generând, în acelaşi timp, serioase probleme privind politica de dezvoltare a Uniunii Europene.

Conform statisticilor Organizaţiei Internaţionale pentru Migraţie, în general factorii favorizanţi( pull factors ) influenţează mai mult intenţiile de emigrare decât cei de determinare ( push factors ).

Putem afirma că motivele de emigrare sunt foarte diverse în rândul cetăţenilor din noile state membre ale Uniunii Europene, ele oscilând între obţinerea unui echilibru economico-social, condiţii de muncă şi financiare îmbunătăţite, precum şi cele de natură familială.

 

1. Influenţa situaţiei economice în cadrul procesului migraţionist

 

Indicatori, cum ar fi: venitul net realizat, constrângerile de natură economică, calitatea vieţii, reprezintă elementele esenţiale în stimularea dorinţei de emigrare.

Astfel, venitul ori salariul scăzut este considerat principala cauză în formarea acestei intenţii de emigrare. Diferenţele între venitul actual obţinut în ţările de origine şi cele în care există dorinţa de a desfăşura o activitate lucrătoare (target countries) influenţează în mod hotărâtor decizia potenţialilor emigranţi.

Din punct de vedere conceptual, realizarea unor venituri mici afectează, sub aspectul calităţii vieţii, bunăstarea individuală ori familială, prin lipsa de resurse materiale/financiare necesare menţinerii unui nivel de trai decent.

Legat de aceasta, există trei indicatori utilizaţi pentru măsurarea condiţiilor materiale ale individului: nivelul relativ al veniturilor la un anumit moment, lipsurile materiale înregistrate şi percepţia subiectivă la nivel personal asupra nivelului economic dintr-un anume stat.

Venitul net obţinut poate fi apreciat în raport cu ponderea lui în totalul veniturilor unei familii/gospodării, precum şi cu distribuţia acestora la nivelul statelor europene.

De asemenea, trebuie luat în considerare şi numărul persoanelor care alcătuiesc o familie, precum şi consumul diferenţiat, în funcţiile de nevoile acesteia. Astfel, prin realizarea unei comparaţii între veniturile obţinute pe familie se poate realiza o radiografie a situaţiei economice dintr-un anumit stat şi a efectelor pe care le generează în rândul cetăţenilor.


În general, se poate afirma că nivelul veniturilor obţinute şi cel de trai au o influenţă relativă asupra migraţiei forţei de muncă. Aceasta înseamnă că nu întotdeauna tendinţa către un nivel ridicat al veniturilor şi un nivel de trai mediu implică creşterea tendinţelor migraţioniste în rândul cetăţenilor europeni.

În ceea ce priveşte calitatea vieţii, trebuie subliniat impactul unor situaţii obiective asupra individului, aspecte ce au legătură cu satisfacerea sau nesatisfacerea unor dorinţe de ordin personal. Rezultatele obţinute, respectiv împlinirea unor aspiraţii sau neîndeplinirea acestora, afectează calitatea vieţii şi conduc la intenţia de a căuta alte variante, într-un spaţiu diferit de cel de origine. 

Din perspectiva politicilor Uniunii Europene, analizarea condiţiilor socio-economice existente în cadrul statelor membre poate explica intenţia fermă a unora dintre cetăţenii europeni de a imigra în căutarea unui loc de muncă sau de a se stabili în alt stat.

 

5. IMPACTUL MIGRAŢIEI ASUPRA VECHILOR STATE MEMBRE ALE UNIUNII EUROPENE

Volumul total al migraţiei înregistrate după 1 mai 2004 şi din rândul statelor candidate este mult mai redus decât se prevedea de către unii politicieni europeni şi în cadrul dezbaterilor publice. Marea majoritate a vechilor state membre ale Uniunii Europene sunt destul de puţin afectate de acest fenomen migraţionist. În plus, 2/3 din emigraţie este de natură temporară.

De altfel, în următorii 10 ani, este de aşteptat să survină un revers al fenomenului – întoarcerea unui număr semnificativ de emigranţi în ţările de origine – în condiţiile îmbunătăţirii situaţiei economice şi sociale a ţărilor proaspăt admise în Uniune. 

Eventualele efecte negative care se pot înregistra pe piaţa forţei de muncă şi pe cea a locuinţelor se vor limita şi concentra în anumite regiuni şi la anumite domenii de activitate şi nu vor avea un carecter generalizat.

În ceea ce priveşte efectul demografic pozitiv previzionat pentru vechile state membre, acesta nu va fi atât de semnificativ, având în vedere relativ mica creştere a numărului de emigranţi, după 2030, şi întoarcerea acestora în ţările de origine, ca urmare a îmbunătăţirii condiţiilor de viaţă şi de lucru în aceste noi state membre. 

Având în vedere profilul potenţialului emigrant ( persoane tinere, cu o calificare ridicată ), se pare că vechile state membre mai degrabă sunt avantajate de situaţia creată, trebuind să facă faţă inserţiei sociale a unor tineri supercalificaţi şi cu aspiraţii profesionale înalte şi nu unei mase de emigranţi care nu îşi pot găsi de lucru şi care necesită măsuri de protecţie socială.

Acelaşi profil al potenţialului emigrant nu îndreptăţeşte nici temerile legate de creşterea nivelului comportamentului deviant, generator de violenţă şi infracţionalitate.

Totuşi, este de luat în considerare, în ceea ce priveşte integrarea şi incluziunea socială, aspectul care ţine de nivelul destul de redus de cunoaştere al limbilor străine, care poate constitui o problemă ce trebuie soluţionată.

 

1. IMPACTUL MIGRAŢIEI ASUPRA STATELOR NOU ACCEPTATE ŞI A STATELOR CANDIDATE

O dată cu aderarea noilor state membre şi în viitor a statelor candidate posibilele efecte asupra pieţei forţei de muncă la nivel european sunt luate în calcul dintr-o dublă perspectivă. State cu un nivel ridicat al şomajului şi o creştere economică redusă vor înregistra un fenomen migraţionist destul de ridicat, fapt care va avea un efect negativ asupra dezvoltării lor interne.

Totuşi, plăţile efectuate lucrătorilor în statele gazdă se vor întoarce în statele lor de origine având un impact pozitiv asupra consumului intern şi a veniturilor provenite din impozite.

De asemenea, emigraţia tineretului cu un grad înalt de pregătire profesională poate avea un impact negativ pe termen lung din perspectiva scăderii potenţialului de creştere economică şi a competitivităţii.

Statele nou acceptate şi cele candidate sunt în situaţia de a pierde între 3% - 5% din rândul persoanelor cu pregătire superioară şi mai mult de 10% din numărul studenţilor proprii în următorii cinci ani.

Creşterea numărului emigranţilor din aceste state este limitată, totuşi, de exprimarea unei intenţii ferme de emigrare. Astfel, studenţii şi persoanele necăsătorite iau în considerare ideea de a emigra, dar nu depun nici un demers în acest sens. 

Un posibil efect pozitiv pentru statele nou acceptate şi cele candidate este dat de întoarcerea emigranţilor, care au acumulat un posibil câştig de inteligenţă( ”brain gain”). Îmbunătăţirea situaţiei economice şi a condiţiilor de viaţă poate fi un argument important pentru reîntoarcerea lucrătorilor calificaţi în statele de origine. În acest sens, iniţiativele viitoare ale noilor state membre şi cooperarea la nivelul Uniunii Europene ar trebui să promoveze şi să sprijine întoarcerea lucrătorilor spre statele de origine şi să optimizeze utilizarea câştigului de expertiză dobândit de aceştia.

 

2. INIŢIATIVE LA NIVELUL UNIUNII EUROPENE

 

Strategia europeană în materia forţei de muncă are drept scop primordial sprijinirea mobilităţii lucrătorilor în cadrul Uniunii Europene lărgite în beneficiul tuturor statelor membre.

Iniţiativele Uniunii Europene în domeniul migraţiei au drept scop realizarea unui echilibru între interesele vechilor şi noilor state membre. Astfel, din cele prezentate anterior reiese că noile state membre pot fi confruntate cu problematica legată de migraţie într-o măsură mai mare decât vechile state membre.

Este necesară, aşadar, asigurarea unei dezvoltări regionale echilibrate şi adoptarea unor măsuri de natură a stimula creşterea economică, pentru a încuraja menţinerea personalului calificat şi a tinerilor în statele de origine. În cazul producerii migraţiei, Uniunea Europeană trebuie să insereze aspiraţiile emigranţilor în cadrul unei politicii europene care să promoveze integrarea socială a acestora. În planurile naţionale ale unor state membre este deja prevăzută creşterea diversităţii etnice şi culturale şi riscul mare de excludere socială pentru emigranţi. 

Eficienţa acestor iniţiative la nivel european poate fi mărită prin luarea în considerare a profilului socio-economic al potenţialilor emigranţi şi a necesităţilor specifice acestora.

Politicile în domeniul forţei de muncă pot cuprinde şi implicarea partenerilor sociali în cadrul acţiunilor de încheiere a unor acorduri colective, consultarea la nivelul societăţilor comerciale asupra nevoilor de personal calificat.

În perspectiva unui spaţiu comunitar în care controalele la frontiere vor dispărea, iar libera circulaţie a cetăţenilor va fi deplină, este nevoie, de asemenea, de crearea unei securităţi a frontierelor şi de o colaborare a statelor membre ale Uniunii Europene în acest sens.

